**An tOireachtas: Nótaí an Mhúinteora**

|  |  |
| --- | --- |
| Leibhéal | An Teastas Sóisearach – Dúshlánach |
| Spriocanna | Cumas tuisceana, scríbhneoireachta, léitheoireachta agus labhartha na ndaltaí a fhorbairt sa réimse saoil – cultúr ealaíona na Gaeilge |
| Stór focal | Cultúr ealaíona na Gaeilge |

|  |
| --- |
| Straitéisí Múinteoireachta Molta |

Tá na ceachtanna bunaithe ar mhír físe ina bhfuil dalta ag cur síos ar pháirt a ghlacadh i gcomórtas scéalaíochta (Canúint na Mumhan) agus ar alt ó www.gaeilge.ie ag cur síos ar an Oireachtas.

Tá na ceachtanna oiriúnach do rang a bhfuil caighdeán ard Gaeilge acu don Teastas Sóisearach, ach is féidir leat féin iad a láimhseáil ar bhealach a oireann don rang atá agat féin.

**Réamhobair 1**

* Léigh a bhfuil ar an sleamhnán seo leis an rang ar fad agus tabhair cúpla nóiméad dóibh na ceisteanna a phlé ina mbeirteanna.
* Pléigh tusa na ceisteanna leis an rang ar fad ansin.



**Éisteacht 1**

* Léigh na ceisteanna don chleachtadh éisteachta leis an rang ar fad sula gcuireann tú an mhír ar siúl ionas go mbeidh a fhios acu cén freagraí a bheidh á lorg acu agus iad ag éisteacht.
* Más féidir, fág na ceisteanna thuas ar an scáileán fad is atá an mhír á seinm.
* Pléigh freagraí na gceisteanna leis an rang ar fad ag an deireadh.

**Iarphlé 1**

* Léigh a bhfuil ar an sleamhnán seo leis an rang ar fad agus ansin tabhair seans dóibh na trí abairt a aistriú go Gaeilge iad féin. Bí cinnte go mbeidh na freagraí cearta acu (féach thíos).
* Mínigh don rang go bhfuil sé mícheart ‘An labhraíonn tú Fraincis?’ a rá sa chomhthéacs áirithe sin.
* Cinntigh ansin go dtuigeann siad an úsáid a bhaintear as ‘aithne’ mar is minic a bhíonn deacrachtaí ag daltaí leis.

**Iarphlé 2**

* Earráid an-chomónta i measc daltaí ná ‘an bhliain seo’ a rá in ionad ‘i mbliana’. Déan iarracht an earráid sin a ruaigeadh!
* Is minic, freisin, go mbíonn earráidí sa litriú acu agus iad ag scríobh ‘an bhliain seo caite’ (cuireann siad séimhiú go minic ar an ‘caite’) agus ‘an bhliain seo chugainn’.

**Léamh 1 & 2**

* Ba cheart go mbeadh cóip phriontáilte den alt ag gach dalta. Cuir i mbun léitheoireachta iad, ina mbeirteanna más féidir, agus abair leo sealanna a thógáil ag léamh os ard le chéile. Cuidíonn sé seo leo teacht isteach ar fhuaimeanna na Gaeilge chomh maith.
* Bí ag siúl timpeall chun cabhrú leo más gá.
* Is leagan giorraithe an t-alt seo d’alt atá le fáil ag an seoladh seo: http://www.gaeilge.ie/Directory/spotlight\_details.asp?id=52

**Iarphlé 3**

* Is cinnte go mbeidh méid áirithe focal/abairtí nach mbeidh na daltaí cinnte faoina mbrí. An aidhm atá leis an sleamhnán seo ná cabhrú leo straitéisí a úsáid chun brí a bhaint as téacs dúshlánach.
* Tabhair seans dóibh na tascanna éagsúla a dhéanamh. Leag béim ar straitéis úd abairt a léamh amach os ard chun brí a bhaint as. Is minic go gcabhraíonn sé sin, go háirithe más abairt fhada atá i gceist.

**Iarphlé 4**

* An aidhm atá leis an sleamhnán seo ná stór focal nua a dhaingniú in aigne na ndaltaí.
* Tabhair seans dóibh iarracht a dhéanamh na focail nua a chur síos ó chuimhne ach mura n-éiríonn leo lig dóibh féachaint siar ar an alt arís.

**Iarphlé 5**

* Má tá am agat sa rang nó an spéis ag na daltaí ann, is fiú cúpla físeán ó YouTube a thaispeáint dóibh ar an rince ar an sean-nós. Ní gá na físeáin ina n-iomláine a thaispeáint – fiú 50 soicind de gach ceann. Bheadh sé go deas dóibh samplaí den chultúr beo a fheiceáil go háirithe mura raibh siad riamh in áit a bhfeicfidís an sean-nós ina stealladh beathaigh.
* Féadfaidh siad na ceisteanna atá ar an sleamhnán a phlé le chéile ina mbeirteanna tar éis dóibh féachaint ar na físeáin.

|  |
| --- |
| Freagraí |

**Iarphlé 1**

1. An bhfuil an t-amhrán sin agat?

2. Níl an ceann sin agam in aon chor/ar chor ar bith

3. An bhfuil Fraincis agat?

**An tOireachtas – Script**

**Seán Ó Móráin Pobalscoil Chorca Dhuibhne**

*A Sheáin, chuaise (chuaigh tusa) go dtí an tOireachtas anuraidh ná* ***chuais*** *(ná dheachaigh)?*

Chuas (Chuaigh).

*Cad a dheinis (rinne tú) ann?*

Dúrt (Dúirt mé) scéal.

*Cén scéal a dúraís (dúirt tú)?*

Fionn agus na Fianna.

*Ó sea, agus conas a d’éirigh leat?*

Fuaireas (Fuair mé) an chéad áit.

*Bail ó Dhia ort! Bail ó Dhia ort. Agus, cogar, an gcaithis (ar chaith tú) ana-chuid ullmhúcháin a dhéanamh chuige sin?*

Cúpla seachtain, sin eile.

*Sin eile?*

Yeah.

*So, conas a d’ullmhís (d’ullmhaigh tú)?*

Just dul tríd cúpla babhta agus bhí sé saghas agam ansan.

*Bhí sé agat ansan? Agus cogar i leith chugam, an rabhais (an raibh tú) ana-neirbhíseach ar fad ag insint do scéil?*

Dheara no, mar bhí sé déanta cúpla babhta agam.

*Agus, sin é an tarna babhta nach ea a dheinis (a rinne tú)...*

Thána (tháinig mé) sa tairne áit anuraidh ach thána (tháinig mé) an chéad áit i mbliana.

*Agus an raghair (rachaidh tú) arís an bhliain seo chugainn?*

Yeah. Dún na nGall an bhliain seo chugainn anois.

*Cén áit i nDún na nGall? An bhfeadaraís (an bhfuil a fhios agat)?*

Níl a fhios agam.

*An dtuigfidh tú muintir Dhún na nGall, n’fheadar**(sa chiall ‘I wonder’)?*

Níl a fhios agam.

*An mbíonn tú ag éisteacht leo ar an raidió?*

Dheara, saghas. Píosaí.